Broj: 711-I-611-M-67/22-02-17

Zagreb, 16. veljače 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznika Špire Janovića, državnog tajnika u Ministarstvu hrvatskih branitelja,** za davanjem mišljenja Povjerenstva, na 159. sjednici, održanoj 16. veljače 2022., daje sljedeće:

**MIŠLJENJE**

**S obzirom da je obveznik Špiro Janović, državni tajnik u Ministarstvu hrvatskih branitelja, kao doktor medicine član Hrvatske liječničke komore, može po toj osnovi ostvariti pravo na plaćenu policu dopunskog zdravstvenog osiguranja od strane navedene strukovne organizacije, jer isto nije povezano niti proizlazi iz obnašanja navedene dužnosti te ne predstavlja dodatnu naknadu, zabranjenu člankom 7. točkom d) ZSSI/21-a.**

Obrazloženje

Zahtjev za davanjem mišljenja Povjerenstva podnio je Špiro Janović, državni tajnik u Ministarstvu hrvatskih branitelja. U knjigama ulazne pošte Povjerenstva zahtjev je zaprimljen 9. veljače 2022. pod poslovnim brojem 711-U-2557-M-67/22-01-3, povodom kojeg je otvoren predmet broj M-67/22.

Člankom 3. stavkom 1. podstavkom 6. ZSSI/21-a, propisano je da su državni tajnici obveznici u smislu navedenog zakona, slijedom čega je Špiro Janović povodom obnašanja dužnosti državnog tajnika u Ministarstvu hrvatskih braniteljadužan postupati sukladno odredbama ZSSI-a.

Člankom 8. stavkom 3. i 4 ZSSI/21-a propisano je da su obveznici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U zahtjevu obveznik navodi da iz Smjernice Povjerenstva Broj: 711-I-134-R-34/22-01-17 od 31. siječnja 2022., koja se odnosi na primitke dodatnih naknada, proizlazi kako nema pravo na dopunsko zdravstveno osiguranje podmireno putem Hrvatske liječničke komore.

Obveznik napominje kako je članstvo u Hrvatskoj liječničkoj komori obvezno te da se naplaćuje neovisno o tome što trenutno ne obavlja liječničku djelatnost, kao i da je plaćanje police dopunskog zdravstvenog osiguranja pogodnost koju ostvaruju članovi navedene Komore, pri čemu je sam iznos članarine veći od vrijednosti navedene police dopunskog zdravstvenog osiguranja.

Člankom 7. točkom d) ZSSI/21-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Člankom 35. Zakona o liječništvu („Narodne novine“ broj 121/03. i 117/08.) propisano je da se liječnici obvezno udružuju u Hrvatsku liječničku komoru kao samostalnu i neovisnu strukovnu organizaciju sa svojstvom pravne osobe i javnim ovlastima. U okviru svojih djelatnosti Hrvatska liječnička komora predstavlja liječnike u Republici Hrvatskoj i u inozemstvu.

Obzirom da je obveznik, kao liječnik, član Hrvatske liječničke komore te da po toj osnovi od navedene strukovne organizacije ostvaruje pravo na plaćenu policu dopunskog zdravstvenog osiguranja, isti primitak nije na bilo koji način povezan niti proizlazi iz obnašanja dužnosti državnog tajnika u Ministarstvu hrvatskih branitelja.

Slijedom navedenog, obveznik Špiro Janović po navedenoj osnovi ima pravo na plaćanje police dopunskog zdravstvenog osiguranja, jer isto ne predstavlja dodatnu naknadu za poslove obnašanja javnih dužnosti u smislu članka 7. točke d). ZSSI/21-.a

Slijedom navedenog Povjerenstvo je dalo mišljenje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Špiro Janović, elektroničkom dostavom
2. Objava na internetskoj stranici Povjerenstva
3. Pismohrana